b'\n_START_ARTICLE_\nGr\xc3\xb8nl\xc3\xa6ndere i Danmark\n_START_PARAGRAPH_\nGr\xc3\xb8nl\xc3\xa6ndere i Danmark bestod primo 2006 af omkring 8.000 gr\xc3\xb8nl\xc3\xa6ndere bosat i Danmark, med efterkommere kommer tallet op p\xc3\xa5 ca. 18.000. I 2014 var antallet steget til 15.000 f\xc3\xb8dt i Gr\xc3\xb8nland og bosat i Danmark. Gr\xc3\xb8nl\xc3\xa6ndere er f\xc3\xb8dt som danske statsborgere i kraft af rigsf\xc3\xa6llesskabet._NEWLINE_Der er fire gr\xc3\xb8nlandske Huse i Danmark i hhv. Aalborg, Aarhus, Odense og K\xc3\xb8benhavn, der hj\xc3\xa6lper gr\xc3\xb8nl\xc3\xa6ndere i Danmark via socialt arbejde, tolketjenester og kulturformidling. Der er desuden ansat en gr\xc3\xb8nlandsk pr\xc3\xa6st og der afholdes gr\xc3\xb8nlandsk gudstjeneste den f\xc3\xb8rste s\xc3\xb8ndag i m\xc3\xa5neden i K\xc3\xb8benhavn prim\xc3\xa6rt i Hellig\xc3\xa5ndskirken (K\xc3\xb8benhavns Kommune).\n_START_SECTION_\nSocialt udsatte gr\xc3\xb8nl\xc3\xa6ndere\n_START_PARAGRAPH_\nI f\xc3\xb8lge Socialministeriets Hvidbog om socialt udsatte gr\xc3\xb8nl\xc3\xa6ndere i Danmark var mellem 700 og 900 gr\xc3\xb8nl\xc3\xa6ndere bosat i Danmark socialt udsatte, hvilket indbefatter problemer med alkoholisme, arbejdsl\xc3\xb8shed og psykiske lidelser. Gruppen af socialt udsatte gr\xc3\xb8nl\xc3\xa6ndere er prim\xc3\xa6rt koncentreret i de st\xc3\xb8rre danske byer. Siden er et projekt under Socialt Udviklingscenter (SUS) igangsat, som i dag arbejder med at forbedre vilk\xc3\xa5rene for de udsatte.\n_START_SECTION_\nRacisme\n_START_PARAGRAPH_\nDet gr\xc3\xb8nlandske mindretal i Danmark er sj\xc3\xa6ldent udsat for racisme, men j\xc3\xa6vnligt udsat for fordomme._NEWLINE_Den gr\xc3\xb8nlandske befolkning i ghettoomr\xc3\xa5det Gellerupparken i Aarhus blev i 2008 udsat for racisme, hvor arabiske og somaliske indvandrere ud\xc3\xb8vede en massiv chikane mod den gr\xc3\xb8nlandske lokalbefolkning, hvilket medf\xc3\xb8rte, at afholdelsen af en r\xc3\xa6kke gr\xc3\xb8nlandske aktiviteter i bydelen m\xc3\xa5tte indstilles.'